Medžlisas

Medžlisas, arba madžlisas (, daugiskaita ) – islamo šalių terminas, reiškiantis „susirinkimą“, „pasitarimą“. Tai – tradicinė erdvė, paplitusi arabų šalių ir Didžiojo Irano šalių kultūroje, kurioje vyksta bendruomenių susitikimai, ir kuri tarnauja kaip demokratinio sprendimų priėmimo, švietimo, tradicijų perdavimo vieta.

Žodis kilęs iš arabiško termino , reiškiančio „sėdėti“. Alternatyvūs madžliso pavadinimai yra the Diwaniya (Kuveite), Barza (JAE), al Sabla (Omane), al Mayles (Katare) ir pan.

Iš pradžių madžlisas reiškė genčių susirinkimo vietą, tačiau vėliau terminas pradėtas vartoti ir gyvenamojo namo patalpai (svetainei) įvardinti. Šiuo žodžiu vadinami ir dabartiniai kai kurių šalių valdymo organai (parlamentas).

Dėl savo svarbos madžlisas 2015 m. buvo pripažintas kaip Nematerialusis pasaulio paveldas arabų šalyse: JAE, Saudo Arabijoje, Omane, Katare.

Genčių susirinkimo vieta 
Seniausi madžlisai buvo ikiislaminių arabų genčių, paplitusių visame Arabijos pusiasalyje susirinkimų vietos, kur buvo priimami svarbūs bendruomenei sprendimai, vykdavo šventės, ritualai.

Šio tipo madžlisai tradicinėse arabų bendruomenėse yra išlikę ir dabar. Jie gali tarnauti kaip bendravimo su lyderiu, teismo, prekybininkų pasitarimų, intelektualinių diskusijų ar šventinių renginių vietos. Bendravimo kultūroje vyrauja savito arabų kultūrai būdingo sprendimų priėmimo modeliai. Kadangi susirinkimuose dalyvauja skirtingos amžiaus grupės, madžlisai tarnauja ir kaip tradicijos perdavimo įrankis. Tai liudija arabų patarlė Al Majalis Madaris („Madžlisai yra mokyklos“).

Tradiciniai madžlisai gali būti įrengiami rūmuose ar vado namuose, tačiau klajoklinėse visuomenėse tam tikslui tarnauja specialiai įrengtos palapinės (Bayt Al She’r) ar tiesiog nustatytos vietos, apsuptos medžių, kurie saugo susirinkusiuosius nuo saulės, vėjo ir smėlio. Kalnuotose vietovėse mažlisai įrengiami prie vandens šaltinių. Patalpose įrengiami patogūs sėdėjimui baldai.

Madžlisas atspindi labai svarbią arabų kultūros dalį – vaišingumą, ir šioje erdvėje geriausiai atsiskleidžia santykiai tarp šeimininkų ir svečių. Dažniausiai madžliso šeimininkas yra vietos lyderis (šeichas), kuris stengiasi parodyti savo vaišingumą ir atliepti į svečių lūkesčius. Susirinkimo metu kūrenasi ugnis, ir svarbi susirinkimo dalis yra kavos (qahwa) gėrimas kartu. Paprastai susirinkimo metu paskiriamas žmogus, kuris verda ir tiekia kavą, o jaunesnieji bendruomenės nariai jam padeda.

Namo patalpa 

Senieji madžlisai ilgainiui davė pavadinimą islamo šalių namuose esančiai patalpai, kuri yra skirta priimti svečius, ir atitinka svetainę Vakarų kultūroje. Ši patalpa, didžiausia name, yra arčiausiai įėjimo ir dažniausiai vienintelė iš visų namų patalpų turi langus į gatvę (t. y. viešą erdvę). Kadangi tai yra reprezentacinė patalpa, ji puošniai dekoruojama, ir atskiruose regionuose išsivystė savitas madžlisų puošybos stilius.

Madžlisai įrengiami taip, kad būtų patogu bendrauti. Sėdima dažniausiai ratu aplink visą patalpą ant kėdžių ar ant specialių sėdimųjų čiužinių (doshak) arba pagalvėlių (tekay). Vyrai renkasi atskirai nuo moterų. Pastarosios irgi gali turėti savo madžlisus pokalbiams. Kadangi pokalbis ir žmonių tarpusavio bendravimas yra svarbiausia madžliso funkcija, šiose patalpose paprastai nėra televizoriaus ar kitų prietaisų, kurie galėtų atitraukti dėmesį..

Valdymo organai 

Nuo Kalifto sukūrimo terminas majlis pradėtas taikyti įvardinti ir valdymo organui. Buvo suformuotas majlis ash-shura (), kurio pagrindinė funkcija buvo rinkti naują kalifą. Todėl madžlisas buvo parlamento prototipas islamiškose šalyse. Šiuo terminu ir mūsų laikais vadinama nemažai vietinių parlamentų:
 Azerbaidžano parlamentas: Milli Məclis;
 Irano parlamento žemieji rūmai: Majles-e Showrā-ye Eslāmī
 Jordanijos parlamentas, Kuveito parlamentas: Majlis Al-Umma;
 Kazachijos parlamentas: Mazhilis;
 Krymo totorių medžlisas: Къырымтатар Миллий Меджлиси;
 Omano parlamentas;
 Pakistano parlamentas: Majlis-e-Shoora;
 Saudo Arabijos parlamentas: Maǧlis aš-Šūrā;
 Tadžikijos parlamentas: Majlisi Oli;
 Turkijos parlamentas: Türkiye Büyük Millet Meclisi;
 Turkmėnijos parlamentas: Türkmenistanyň mejlisi;
 Uzbekijos parlamentas: Oliy Majlis.

Išnašos

Panašūs terminai 
 Divanas – persiškos kilmės terminas, skirtas įvardinti panašiam reiškinui;
 Sohbetas – panašus reiškinys Turkijos bendruomenėse;
 Salė (patalpa) – susirinkimo vietos priešistornėje Europoje;
 Marae – susirinkimo vietos Okeanijoje

Arabų kultūra
Nematerialusis pasaulio paveldo sąrašas
Patalpos